Framkvæmdastjóri Landssambands lífeyrissjóða segir að hlutverk lífeyrissjóða sé ávallt að ávaxta ævisparnað sjóðfélaga. Þeirra hlutverk sé ekki að taka þátt í kjarasamningum. Lífeyrissjóðir geti aukið hlut sinn í fjármögnun á húsnæðismarkaði en aðeins ef það kemur sjóðfélögum til góða.
Þórey S. Þórðardóttir, framkvæmdastjóri Landssambands lífeyrissjóða, segir ljóst að vandi ríki á húsnæðismarkaði. Lífeyrissjóðirnir ávaxti skyldusparnað almennings og þurfi að vega og meta ávöxtun og áhættu í fjárfestingum.
Í kvöldfréttum sjónvarps í gær sagði Ólafur Margeirsson hagfræðingur þörf á að lífeyrissjóðir kæmu frekar að borðinu til að auka framboð á húsnæði. Með þeim hætti gætu þeir komið að kjarasamningum.
Það er alveg örugglega hægt að gera betur en lífeyrissjóðir hafa verið mjög öflugir í að fjármagna húsnæðissparnaðinn bæði með beinum lánum og inn í ýmis félög og sjóði og slíkt.
Greiðslubyrði af meðalháu óverðtryggðu fasteignaláni hefur hækkað um ríflega hundrað þúsund krónur á mánuði. Ólafur segir að auka þurfi framboð á húsnæði og að lífeyrissjóðir þurfi að koma frekar að borðinu. Framkvæmdastjóri Landssambands lífeyrissjóða segir það ekki þeirra hlutverk.
Það er algjör aðgreining á milli verkalýðshreyfingarinnar og aðila vinnumarkaðarins og lífeyrissjóðanna. Lífeyrissjóðirnir, það skiptir miklu máli að þeir séu sjálfstæðir í sínum ákvarðanatökum og eiga eingöngu að huga að hagsmunum sjóðfélaganna til langs tíma. Þetta er þeirra ævisparnaður og er ætlaður til greiðslu lífeyris þannig að þetta samtal verður aldrei þannig að lífeyrissjóðirnir komi að kjarasamningsumræðunni.
Framkvæmdastjóri Landssambands lífeyrissjóða segir að hlutverk lífeyrissjóða sé að ávaxta ævisparnað en ekki að taka þátt í kjarasamningum. Engu að síður geti sjóðirnir aukið hlut sinn í fjármögnun á húsnæðismarkaði.